Fase 6 nou vroeër ingestelArgieffoto (Foto: Unsplash) Fase 6-beurtkrag sal Donderdag 14:00 ingestel word en tot middernag duur. Fase 4 sal dan enkele ure geld voordat fase 6 weer Vrydag 05:00 ingestel sal word. Fase 6 sal dan feitlik heeldag tot middernag geld. Eskom sê in sy jongste verklaring ’n minimum van fase 4 sal oor die naweek ingestel moet word, wat beteken dat die kragvoorsiener die fase kan verhoog indien nodig. Die voortslepende staking, wat Eskom nou reeds dae lank lamlê, het hom genoop om weer fase 6 in te stel. “Die hoë vlakke van afwesigheid onder personeel en intimidasie van werkende werknemers by sommige van die kragstasies duur voort. Dit is daarom moeilik om roetine-onderhoud en ander bedryfsvereistes uit te voer, wat die betroubaarheid van opwekkingseenhede verder sal beïnvloed,” verduidelik Eskom. Die kragvoorsiener is intussen steeds nie in staat om sommige kragopwekkers in diens te stel nie. “Eskom is dus verplig om ongekende stappe te doen om noodopwekkingskapasiteit te bewaar en die kragstelsel te beskerm. Die risiko bestaan dat die fase van beurtkrag te eniger tyd kan verander, afhangend van die toestand van die aanleg.” Minstens 3 161 MW word in dié stadium aan beplande instandhouding afgestaan, terwyl hy sonder ŉ bykomende 17 467 MW moet klaarkom weens onbeplande onderbrekings. Maroela Media het vroeër berig fase 6 beteken dat verbruikers tot meer as nege uur per dag in die donker kan sit met kragonderbrekings wat tot 4,5 uur aaneen kan duur.